ועדת החוקה, חוק ומשפט, כנסת 25, פרוטוקול מספר 161, 2023-11-06 00:00

שמחה רוטמן: בוקר טוב

שמחה רוטמן:  זאת לא חזרה לנורמליות כי אין מריבות, חזרה לנורמליות במובן שאנחנו מקדמים חוק שהוא כמובן בהסכמת הקואליציה והאופוזיציה, אבל הוא לא חקיקה חדשה או חקיקת בזק שמוגשת כעת אלא חקיקה שעבדנו עליה זמן רב קודם לכן

שמחה רוטמן:  חשוב לי בכל זאת להסביר ולהדגיש גם את הסכמתה האדיבה של האופוזיציה לחוק עצמו, מה שכל הזמן היה – זה לא חוק קונטרוברסאלי - אבל גם לקידומו כעת, הוא חלק מרוח ההסכמות ושיתוף הפעולה המבורך שקיים בבית בימים אלה

שמחה רוטמן:      מעבר לזה, מאחר והחוק הזה עוסק בריביות ובהצמדות של אנשים שמעצם טבעם הם במצוקה תזרימית ויש להם תיקים בהוצאה לפועל וכדומה, חשבנו כולנו – וזו הייתה מהות הפנייה גם לאופוזיציה בנושא הזה – שחשוב שהחוק הזה יעבור מוקדם ככל האפשר כדי להקל

שמחה רוטמן:  אמנם יש לו הוראת השהייה אבל למיטב זיכרוני יש גם הוראה שנכנסת לתוקף כמעט מיידית

אלעזר שטרן: זה הכול ביחד

שמחה רוטמן: בכל מקרה הרעיון הוא שהמצוקה הזאת תוקל כמה שיותר מהר וככל שהחוק הזה יעבור מוקדם יותר, כך המערכות יוכלו להיערך אליו ולהפחית את נטל הריביות וההצמדות מעל אלה שהיו מסובכים בחובות לפני המלחמה הנוכחית ואלו שהמלחמה הזו תדחוף אותם אל מעבר לרף

שמחה רוטמן:  גם מסיבה זו חוק זה מקודם בימים אלה

שמחה רוטמן:      למעשה הפרוצדורה שאנחנו כרגע עושים היא שאנחנו צריכים לקבל את הרוויזיה שהגשתי עם סגירת החוק לטובת הוספת מספר תיקונים עקיפים שהיועץ המשפטי יציג

שמחה רוטמן:  לאחר מכן אנחנו נסגור את הנוסח, נבדוק למי יש הסתייגויות, נצביע על החוק כפי שהוא ונתקדם

אלעזר שטרן: הרוויזיה היא רק לעניין הדברים האלה

שמחה רוטמן: נכון

שמחה רוטמן:  אין כוונה במסגרת הדיונים ברוויזיה להתחיל לשנות את שיעור הריבית, למי שדאג

שמחה רוטמן:      אז קודם כל מי בעד קבלת הרוויזיה? 2

שמחה רוטמן:  מי נגד? אין נגד

שמחה רוטמן:  מי נמנע? אין נמנעים

שמחה רוטמן: הרוויזיה נתקבלה     

שמחה רוטמן: אני קובע שהרוויזיה נתקבלה והחוק נפתח להוספות אותן יציג כעת היועץ המשפטי לוועדה

שמחה רוטמן:  בבקשה

אלעזר שטרן: במסגרת עבודת הנסחות שעשינו, בדקנו גם תיקונים שהכנסת קיבלה בעניינים של ריבית והצמדה אחרי שהצעת החוק הממשלתית הונחה

אלעזר שטרן:  מסתבר שהיא הונחה במאי 2022, היא עברה רציפות ובעצם היה למעלה משנה, שנה חצי כמעט, של תיקונים שהכנסת הכניסה ומצאנו חמישה תיקונים שהשתמשו במונחים של הפרשי הצמדה וריבית, במונחים הישנים ועכשיו מתאימים אותם

שמחה רוטמן: זה אותו חלק המרכזי מבחינת הטקסט אבל הפחות משמעותי מבחינת המהות שעברנו עליו במהלך החוק הזה

אלעזר שטרן: בחלק מהמקרים אלה חוקים שגם כך כבר התיקונים העקיפים מתקנים

אלעזר שטרן:  יש עוד סעיף שנוסף שצריך לתקן כמו חוק התכנון והבנייה שתכף נראה, ויש חוקים חדשים שהכנסת הכניסה

שמחה רוטמן: בוא נציג אותם

אלעזר שטרן: נעבור אחד-אחד

אלעזר שטרן:  נמצא לפניכם הנוסח המשולב כי כך יותר קל לראות את זה

אלעזר שטרן:  בסעיף 14 שנוסף להצעת החוק עכשיו, זה תיקון חומרי נפץ שהוא לא חוק שתוקן במקור בהצעת החוק המקורית

אלעזר שטרן:  מדובר כאן על עיצומים כספיים

שמחה רוטמן: במהלך התקופה הוסיפו לו עיצומים כספיים

אלעזר שטרן: נכון

אלעזר שטרן:  אמור להיות נוסח משולב ששלחנו אתמול

שמחה רוטמן: בחוק חומרי נפץ, כאשר עשו את העיצומים הכספיים ועשו הפניה לחוק פסיקת ריבית והצמדה, צריך לתקן אותה בהתאם לחוק המתוקן

שמחה רוטמן:  זה תיקון די טכני

שמחה רוטמן:  אין כאן שינוי מהותי

שמחה רוטמן:  אלה פשוט הפניות נוסח, כמו שהיו לנו עשרות, אם לא מאות, מהן

אלעזר שטרן: נכון

אלעזר שטרן:  בסעיף 23 להצעת החוק, שזה התיקון של חוק התכנון והבנייה, שאותו הוועדה כן תיקנה אלא שמאז שהצעת החוק הונחה נוסף סעיף 158(סב)

אלעזר שטרן:  מדובר על דברים שקשורים למתן היתרים

אלעזר שטרן:  שם יש התאמה

אלעזר שטרן:  בסעיף 157(סב), סעיף קטן (ז) פסקה (6), ההפרשים שיש, דובר על כך שיתווספו עליהם הפרשי הצמדה וריבית כמשמעותם בחוק פסיקת ריבית והצמדה וכאן הצמדנו את זה לנוסח שצריך להיות, שזו הריבית השקלית עם התוספת של יחולו הוראות חוק פסיקת ריבית והצמדה

שמחה רוטמן: בסדר גמור

אלעזר שטרן: סעיף 64 הוא סעיף שהחוק כן תוקן על ידי הוועדה אלא שגם כאן נוספו הוראות שקשורות לאכיפה מינהלית של עיצום כספי, של הפרת התחייבות

אלעזר שטרן:  גם כאן יש התאמה של המונחים

שמחה רוטמן: בסדר גמור

שמחה רוטמן:  אין בעיה

אלעזר שטרן: יש כאן עכשיו שני סעיפים חדשים שלא היו בהצעת החוק המקורית, סעיף 114 וסעיף 115

אלעזר שטרן:  סעיף 114 הוא החוק שקשור לעניין של הוויזה לארצות הברית

אלעזר שטרן:  היו שם סעיפים שקשורים לעיצומים כספיים ולכן תיקנו את הסעיפים האלה באותו אופן

אלעזר שטרן:  סעיף 115 הוא סעיף שנוסף בחוק ההסדרים האחרון, מה שמכונה קרן הארנונה

אלעזר שטרן:  שם יש בסעיף 5ד(1) התייחסות ריבית פיגורים על סכום מסוים שמועבר או לא מועבר

אלעזר שטרן:  שם מדובר על כך שיתווסף על סכום ההפרשה שיחייב ריבית פיגורים לפי החוק

שמחה רוטמן: היה כתוב ריבית פיגורים ואנחנו רוצים ריבית שקלית

שמחה רוטמן:  אני חייב לומר שלעתי זה תיקון שספציפית הוא תיקון די חריג כי אנחנו בעצם מחייבים רשות שלטונית בדמי פיגורים

שמחה רוטמן:  זה דבר שהוא די נדיר, למיטב זיכרוני בכל התיקונים שעשינו

אלעזר שטרן: נכון

שמחה רוטמן: זה קצת משונה אבל בסדר

אלעזר שטרן: אנחנו פשוט התאמנו

שמחה רוטמן: אני מעיר כי אני לא זוכר ואני אומר את זה בזהירות

שמחה רוטמן:  זה נכון שכאן הייתה ריבית פיגורים אבל אני תוהה לעצמי – וסליחה על העיסוק במהות כשאנחנו בתיקון טכני - אבל כל הרציונל של דמי פיגורים שמשתלמים אחת לשלושה חודשים ולא באופן רציף ולא ריבית דריבית וכל הדברים האלה, הם בנויים על פסיכולוגיה של בני אדם ולא של רשות שלטונית

שמחה רוטמן:  פסיכולוגיה של רשות שלטונית, או יותר נכון פסיכו-פתולוגיה של רשות שלטונית, עובדת בצורה אחרת

שמחה רוטמן:  לכן אני לא בטוח שהמנגנון הזה הוא נכון

שמחה רוטמן:  זאת אומרת, אני פשוט לא זוכר בשום תיקון שבאנו ואמרנו שרשות שלטונית תשלם דמי פיגורים

שמחה רוטמן:  לאזרח אנחנו מבינים ולכן אומרים ריבית ודמי פיגורים אבל לרשות אנחנו עושים ריבית שקלית

שמחה רוטמן:  כאן אנחנו בעצם מייצרים לרשות שלטונית, רשות מקומית בהקשר הזה - - -     

קריאה: תמריץ שלילי

שמחה רוטמן: בדיוק

שמחה רוטמן:  כלומר, תחכי עד הרגע האחרון לפני שנותנים לך את דמי הפיגורים או משהו כזה

שמחה רוטמן:  שוב הרציונל של בן אדם שהכסף יוצא לו מהכיס והוא חוטף את המכה, לא קיים ברשות שלטונית

שמחה רוטמן:  לכן אני תמה

שמחה רוטמן:  בריבית פיגורים כן קיים כי בסופו של דבר ריבית פיגורים זה מרתיע

שמחה רוטמן:  ריבית דריבית, זה מרתיע

שמחה רוטמן:  אין לי עניין להקל על רשות שלטונית ולעשות לה דמי פיגורים והפחתות

שמחה רוטמן:  כל הרציונלים שעשינו לדמי פיגורים לרשות שלטונית, בעיניי לא שייך ולכן אני תמה

שמחה רוטמן:  מצד שני מאחר וניתקתי את המושג ריבית פיגורים, אין לי רפרנס להצמיד להם

שמחה רוטמן:  בעיניי זה משונה

שמחה רוטמן:  אני אומר את זה על השולחן

שמחה רוטמן:      אני לא אחסום על זה את הצעת החוק כי חייבים את התיקון הזה אבל אני אומר לחשוב על הרציונל

שמחה רוטמן:  אולי תרשמו לתיקון חוק ההסדרים הבא

שמחה רוטמן:  תרשמו בבקשה לעצמכם לחוק ההסדרים הבא או לייצר שם מנגנון ריבית רגיל או ריבית בשיעור כפול מהריבית השקלית שכן יהיה ריבית דריבית

שמחה רוטמן:  להבנתי כל הרציונל של דמי פיגורים לא שייך ברשות שלטונית

שמחה רוטמן:  מי שמחליט על העברת הכסף הוא לא זה שחוטף את המכה בכיס

טלי גוטליב: אדוני היושב-ראש, עם ישראל מסתכל עלינו ויש לנו היום חוקים שקשורים למלחמה

שמחה רוטמן: החוק הזה מאוד קשור למלחמה

טלי גוטליב: אז תסביר את זה

שמחה רוטמן: הסברנו את זה בתחילת הדיון

שמחה רוטמן:  אני אחזור שוב, לטובתך ולטובת מי שצופה בנו

שמחה רוטמן:  החוק הזה הוא חוק בהסכמת הקואליציה והאופוזיציה והוא עבר קודם

שמחה רוטמן:  המשמעות שלו היא גדולה מאוד לאנשים שיש להם חובות בהוצאה לפועל

שמחה רוטמן:  אנחנו יודעים שיש הרבה מאוד אנשים שעכשיו נמצאים במצוקת אשראי, אנחנו יודעים שהמצב המלחמתי לצערנו ככל הנראה יכניס בסבירות גבוהה עוד אנשים למעגל שהם לא יוכלו לשלם את חובותיהם בהוצאה לפועל וייכנסו לדבר הזה

שמחה רוטמן:  זו הקלה מאוד משמעותית לאנשים שחייבים בהוצאה לפועל

טלי גוטליב: משמעותית וחשובה בעת הזאת

שמחה רוטמן: לכן אנחנו רוצים שהחוק ייכנס לתוקפו כמה שיותר מהר

שמחה רוטמן:  לכן הקואליציה והאופוזיציה הסכימו

שמחה רוטמן:  לדעתי בינתיים זה החוק היחיד - יכול להיות שיהיו עוד חוקים דומים לזה – שהעבודה עליו התחילה לפני המלחמה והוא מקודם כרגע בהסכמה כדי להקל על מצוקת האשראי של החייבים בהוצאה לפועל

טלי גוטליב: בעת המלחמה

שמחה רוטמן: ואנשים שחייבים לרשויות שלטון אחרות וכדומה

שמחה רוטמן:  לכן החוק מקודם

שמחה רוטמן:  זה נאמר בהתחלה ואני חוזר על זה שוב

שמחה רוטמן:  תודה על ההזדמנות

שמחה רוטמן:      אני לא חוסם כרגע את התיקון

שמחה רוטמן:  תרשמו בבקשה את המנגנון הזה לתיקון לחוק ההסדרים הבא או לחקיקה ספציפית

שמחה רוטמן:  כרגע אני לא רוצה לעצור את זה

שמחה רוטמן:      אני לא חושב שיש למישהו הסתייגויות חדשות לנוסח

שמחה רוטמן:  אין הסתייגויות

שמחה רוטמן:      אנחנו נצביע על החוק עם התוספות כפי שהוקראו

שמחה רוטמן:  מי בעד הצעת החוק? 3

שמחה רוטמן:  מי נגד? אין נגד

שמחה רוטמן:  מי נמנע? אין נמנעים

שמחה רוטמן: אושר     

שמחה רוטמן: אני קובע כי החוק והתוספות שהוקראו היום על ידי היועץ המשפטי לוועדה אושר ויועבר למליאה בנוסח הוועדה

שמחה רוטמן:       ליתר ביטחון אני אומר רוויזיה

שמחה רוטמן:  לא נראה לי שזה יעכב

שמחה רוטמן:      לא, אין רוויזיה

שמחה רוטמן:  אני לא אומר רוויזיה

שמחה רוטמן:  הנוסח יעלה למליאה

שמחה רוטמן:      תודה רבה לכל הנוכחים

שמחה רוטמן:  תודה רבה לאנשי משרד האוצר, משרד המשפטים, לבנק ישראל, אגף שוק ההון, מרכז השלטון המקומי וכל מי שכאן

שמחה רוטמן:  תודה רבה לצוות הוועדה על העבודה המסורה על החוק הזה

שמחה רוטמן:  אני מאוד מאוד מקווה שנוכל בהקדם להצביע עליו וכתוצאה מזה הוא ייכנס לתוקף יותר מוקדם וכך אנשים רבים יוכלו לצאת מהחובות שלהם יותר מהר

שמחה רוטמן:      תודה רבה

שמחה רוטמן:  הישיבה נעולה